runetrust/blame-folketinget-dk huggingface dataset:
Bent Bøgsted (DF), 2012-11-29:
Det er jo rigtig nok, at det mere var en kommentar, men ret skal være ret.
Det er da spændende at se, hvordan regeringen vil tackle det for den minister, der nu skal styre det område – om det så er transportministeren eller beskæftigelsesministeren, det er måske nok beskæftigelsesministeren, der skal det – og det vil vi følge i Dansk Folkeparti, for det er altid spændende, hvad man kan gøre.
Jeg tror da på, og det skal jeg tro på, når ministeren har givet et løfte, at det så også er noget, der bliver holdt, sådan at der bliver arbejdet for at få det på plads inden 2014 eller 2015, eller hvornår det nu er – var det ikke i 2015, det første spadestik skulle tages? – så vi ikke lige pludselig havner i en musefælde.
Henning Hyllested (EL), 2012-11-29:
Det kan være, jeg kan kaste lidt yderligere lys over spørgsmålet omkring sociale klausuler og spørgsmålet om lærlinge.
Fru Rosa Lund fra Enhedslisten har jo også på et tidspunkt spurgt, og igen må jeg sige, at vi har fået et forholdsvis klart svar fra transportministeren – dog ikke så klart som det omkring arbejdsklausulerne.
Her i dette svar om lærlingene siger man, at man har en målsætning om 5 pct.s elever – og som transportministeren også gjorde opmærksom på, bliver det i omegnen af 500 lærlinge, man så kan tage ind – men her fremgår det så, at man har problemer med EU og EU-retten og hele spørgsmålet om forskelsbehandling af de firmaer, der så kommer ind.
Jeg vil bare kaste lys over debatten, og så vil jeg selvfølgelig stille det spørgsmål, jeg skal stille: Hvordan forholder ordføreren sig til det?
Bent Bøgsted (DF), 2012-11-29:
Tak, formand.
Det er ikke altid nemt at holde styr på regler og ret og den slags.
Jeg vil egentlig bare benytte lejligheden til at takke for en god debat.
Det er altid interessant at få en debat om, hvordan man prøver at sikre, at der er ordentlige forhold på det danske arbejdsmarked, især i så stort et projekt som Femern Bælt.
Jeg syntes, det var nogle gode løfter, der kom fra transportministeren, og det skal ministeren have tak for.
Vi vil i hvert fald i Dansk Folkeparti følge det lidt med spænding for at se, hvordan det udvikler sig, når vi skal i gang med at udmønte Femern Bælt-projektet og vi skal i gang med byggeriet dernede.
Jeg mindes ikke lige, at vi tidligere har haft et så stort projekt.
Storebæltsforbindelsen kommer i hvert fald ikke op på siden af Femern Bælt-forbindelsen.
Det er et kæmpestort projekt, som jeg tror vi alle sammen vil følge med spænding.
Det vil også være med til at styrke den minister, der eventuelt sidder der i 2015.
Jeg kan selvfølgelig ikke sige, om det er den nuværende transportminister, der gør det.
Han siger: Ja, det er det – men nu må vi se, hvordan det går.
I hvert fald er det den til den tid siddende transportminister, der har et stærkt mandat fra stort set hele Folketinget.
Det må være noget, der kan styrke en minister.
Vi ser frem til at finde ud af, om regeringen så også vil håndhæve de her regler ved andre store udbud, der kommer.
Jeg kunne forstå, at man var i gang i regionerne med sygehusene, så det er noget, vi med spænding ser frem til.
Tak til de partier, der har været med til en bred vedtagelse, og tak for det gode samarbejde.
Forhandling
Henrik Dam Kristensen (S), 2012-11-29:
Det er et af de steder, hvor jeg i dag desværre ikke kan sige noget hundrede procent præcist til hr. Bent Bøgsted.
Det tal, vi ligesom opererer med, er nok nærmere 500 end 800, men intentionerne er stærke.
Men målsætningen i regeringen om, at sådan et stort byggeprojekt også skal indeholde praktikpladser, er stærk, og det er den også hos Femern A/S.
Jeg vil gerne sige, at det også er mere på sin plads i forbindelse med et projekt, som varer så mange år, som Femernforbindelsen kommer til at vare.
Det er jo sværere, hvis man har et projekt, som blot varer et halvt år eller deromkring.
Så intentionerne om, at der også i forbindelse med Femernprojektet bliver praktikpladser, er stærke og inderlige, og jeg håber faktisk også, at det ender med at blive resultatet.
Bent Bøgsted (DF), 2012-11-29:
Jamen det er godt.
En anden ting, jeg godt vil spørge om, er det her med praktikpladser i forbindelse med Femernforbindelsen.
Der har været nævnt et tal, nemlig at det kunne komme op på 800 pladser, mener jeg det var.
Hvor stor indflydelse kan transportministeren få på oprettelse af de her praktikpladser – eller er det noget, man kun kan opfordre ham til at gøre?
Kan der stilles bestemte krav om, at der skal være et bestemt antal praktikpladser?
Henrik Dam Kristensen (S), 2012-11-29:
Jeg vil selvfølgelig altid gerne besvare spørgsmål fra hr. Bent Bøgsted, men det var måske nemmere, at det gik direkte til beskæftigelsesministeren, da det er der, ansvaret ligger.
Endelig vil jeg sige til hr. Bent Bøgsted, at vi jo kommer i den situation, at de her ting vil være på plads, når vi til sin tid skal diskutere en anlægslov i Folketinget, og det synes jeg også er godt.
Her kan man så i realiteten følge op på, om de intentioner, der har været i debatten her i dag, er blevet til virkelighed.
Det skal jeg gøre mit alleryderste for at de bliver.
Bent Bøgsted (DF), 2012-11-29:
Tak til transportministeren for en god tale om løfter i forbindelse med Femernforbindelsen.
Vi vil selvfølgelig følge det med spænding for at se, hvor meget af det der bliver holdt, og hvor meget vi skal gribe yderligere ind i fremtiden.
Jeg har forstået, at grunden til, at transportministeren gik på talerstolen nu, er, at jeg på den måde ville få lejlighed til netop at stille et spørgsmål om det her med EU-retten.
Det vil jeg sætte pris på, for så har vi jo trods alt det på plads, inden vi kommer så langt, at vi skal i gang med Femernforbindelsen.
Det ville være en fordel, hvis vi kan sikre os, at så meget som muligt kommer på plads inden.
Henrik Dam Kristensen (S), 2012-11-29:
På en eller anden måde var det måske slet ikke nødvendigt at gå på talerstolen, for der var jo en bred accept af min tale.
Man kan sige, at nødvendighedens lov var der, fordi jeg fik så ubetinget ros fra hr. Henning Hyllested, så det i sig selv måske befordrer, at man går op og takker.
Men når jeg nu er her, er det selvfølgelig, fordi jeg også synes, at der skal være mulighed for at kunne få en dialog, og derfor har jeg bare lige et par enkelte præciseringer i forhold til noget af den debat, der har været.
Der er eksempelvis spørgsmålet om, at hvis der kommer arbejdskraft udefra – hvor Kina blev nævnt, men det kunne også være andre steder fra – så skal man jo være klar over, at arbejdskraftens frie bevægelighed kun gælder EU-borgere.
Borgere fra tredjelande, eksempelvis Kina, skal have en opholds- og arbejdstilladelse, og der er beskæftigelsesministeren den, der er ansvarlig for reglerne, men her er det et hovedprincip, at den kun gives, hvis det er sådan, at man overholder danske overenskomster.
Det er det, der ligesom skal til for at få en arbejdstilladelse.
En anden ting, der har været diskuteret, er: Spænder EU ben for reglerne i det her?
Jeg kan kun forsikre om, at vi selvfølgelig vil overholde de EU-regler, der er.
Det er jo det, vi gået med til i Danmark, men det er også sådan, at det igen er min kollega fra Beskæftigelsesministeriet, der er ansvarlig for reglerne om eksempelvis udstationering, og jeg har helt klart forstået og er ikke i tvivl om, at det er rigtigt, at brug af arbejdsklausuler er i overensstemmelse med de EU-regler, der gælder inden for beskæftigelsesministerens område.
Ellers vil jeg i øvrigt sådan set bare takke, dels for at vi fik debatten, og det synes jeg godt, dels for den debat, der også var her, fordi det, den viser, er, at der er et meget, meget stort flertal i det danske Folketing, som er optaget af, at Femernprojektet bliver til noget.
Det er der så nogle forhindringer i forhold til lige p.t., men det overvinder vi forhåbentlig, men også, at når vi skal bygge det store projekt, så er det under nogle forhold, som er ordentlige, fornuftige i forhold til det, vi kender på det danske arbejdsmarked.
Så jeg synes, at det har været en god og givtig debat på den måde.
Mike Legarth (KF), 2012-11-29:
Tak, fru formand.
Femernforbindelsen er jo en meget, meget stor byggeopgave og fra Det Konservative Folkepartis side ønsker vi selvfølgelig, at danske virksomheder og danske arbejdspladser kommer til at fylde mest muligt, og at vi i Danmark får mest muligt ud af den store danske investering, vi har lavet.
Vi skal selvfølgelig huske, at pengene kommer fra danske skatteydere, der har indbetalt til statskassen.
Derfor føler vi os også forpligtet til at gøre det så attraktivt og så godt som overhovedet muligt for danske virksomheder og danske arbejdspladser.
Men det skal selvfølgelig være under hensyn til den lovgivning og de regler, der gælder, på samme måde som vi selvfølgelig til enhver tid følger de spilleregler, der er.
Lad mig for en ordens skyld bekræfte, at vi i Det Konservative Folkeparti ser med tilfredshed på, at Femern A/S er blevet pålagt at overholde ILO-konvention nr. 94 om arbejdsklausuler i offentlige kontrakter; en konvention, som Danmark allerede tilsluttede sig i 1955.
Jeg konstaterer også, at der på finansloven er afsat midler til at sikre overholdelse af disse konventioner.
Med de kommende anlægsarbejder på den faste forbindelse over Femern Bælt vil Femern A/S indføje en betingelse i udbudsdokumenterne, der pålægger både entreprenører og deres underentreprenører at sørge for, at ansatte, der arbejder i Danmark, skal sikres vilkår, der ikke er mindre gunstige end dem, der bl.a gælder i henhold til kollektiv overenskomst for arbejde af samme art, hvor arbejdet udføres.
Vi er i Det Konservative Folkeparti også enige i den sidste sætning i forslaget til vedtagelse, som vi håber bliver vedtaget, nemlig at samme fremgangsmåde skal anvendes ved fremtidige offentlige udbud.
Vi støtter forslaget.
Joachim B. Olsen (LA), 2012-11-29:
Hvad angår overenskomster, så er det jo aftaler, som er blevet indgået frivilligt mellem parter på et arbejdsmarked, mellem nogle arbejdsgiverorganisationer og nogle arbejdstagerorganisationer.
De bestemmer, hvad overenskomsterne er.
Så er der nogle mennesker, som vælger at stå uden for det system, både arbejdstagere og arbejdsgivere, og de kan så indgå nogle andre aftaler.
Det mener jeg at de bør være frie til at kunne gøre.
Det er sådan set det enkle svar på det.
Sådan må det jo være.
Altså, frie mennesker må kunne indgå de aftaler, de skal holde.
Når de indgår aftaler, har man sådan et system, der afgør, om de aftaler bliver brudt, men så er der jo også nogle mennesker, som står uden for det system, og de skal også frit kunne indgå aftaler.
Ole Birk Olesen (LA), 2012-11-29:
Jeg skal holde den her ordførertale på vegne af hr. Simon Emil Ammitzbøll, der desværre er forhindret i at deltage i dag.
Det er alment kendt, at Liberal Alliance gerne vil straffe hårdere, når det gælder vold, voldtægt, overgreb mod børn og trusler.
Som bl.a. afpresningen mod Café Viking viser, kan afpresning mod erhvervsdrivende i hvert fald falde ind under et af de her punkter.
I Liberal Alliance mener vi ikke, at det er rimeligt, at man skal være bange for at gå på arbejde, eller at man som erhvervsdrivende konsekvent må se sig over skulderen, fordi man modtager trusler fra kriminelle personer.
Derfor ser vi også i Liberal Alliance med stor tilfredshed på, at der i forgårs blev afsagt dom over den person, der stod bag afpresningen af Café Viking på Nørrebro – særligt, fordi det ikke er særlig ofte, at der faktisk bliver afsagt dom i de her sager.
Eksemplet med Café Viking står desværre nok ikke alene, og derfor mener vi i Liberal Alliance, at det må være på sin plads at få afdækket problemets omfang og drøfte med Folketingets øvrige partier, om der er behov for højere straffe for afpresning.
Pernille Skipper (EL), 2012-11-29:
Jeg tror, at vi alle sammen her i Folketingssalen er meget enige om, at afpresning og krav om beskyttelsespenge er et meget alvorligt problem.
Selv når det er i få tilfælde, bare et enkelt tilfælde, er det undergravende for vores demokrati.
Det er undergravende for retsstaten, at der findes rockere, bander, organiserede kriminelle, som mener, at de kan danne deres egne parallelle retshåndhævelsessystemer og kræve, at mennesker skal betale penge for at opholde sig i et område og have en forretning i et område.
Jeg kan jo forstå på flere af de redegørelser, som justitsministeren har fremlagt, at politiet gør en stor indsats, men jeg vil også sige, at politiet ikke kan gøre det alene.
Politiet kan ikke stå imod alene.
Lokalområdet, dvs. kommunerne, sågar de enkelte naboer, de andre forretningsdrivende i et område, skal stå sammen om at sige fra, hvis det reelt skal være muligt at kunne sige fra uden konsekvenser, hvis det skal have en virkning.
Der er ikke nogen, der må stå alene med det her problem, der er ikke nogen, som kun – i gåseøjne – må få opbakning fra politiet.
Men det er også vigtigt i de tilfælde, at enkeltpersoner vælger at sige fra og stille sig frem, at der er stor opbakning.
Det gælder ikke mindst Jane fra Café Viking, som er blevet omtalt flere gange i dag og tidligere.
Det tror jeg er medvirkende til, at der måske er andre, som også tør stille sig frem i fremtiden og sige fra.
Der kan være en positiv spiral, så at sige, hvis så mange som muligt i lokalområdet bakker op om en afstandtagen.
Jeg tror sådan set kun, at det er rockerne og banderne selv, der ikke er ufattelig imponerede over Jane.
Alle andre i Danmark har vist stor opbakning.
Jeg tror sådan set kun, det er dem, der ikke er imponerede over den opbakning, hun fik.
Ud over et stort sammenhold er det rigtig vigtigt, at politiet har tilstrækkelig med ressourcer og muligheder for at beskytte dem, der siger fra.
Det skal være sådan, at politiet kan yde en ekstra beskyttende indsats, når det er nødvendigt.
Summa summarum er vi i Enhedslisten glade for det forslag til vedtagelse, som regeringspartierne har været villige til at foreslå sammen med os.
Den påpeger netop, hvor vigtigt det er, at vi ikke kun ensidigt fokuserer på en strafferetstilgang, men at vi holder et vågent øje med, at der også er de bedste muligheder for, at nærområdet kan bakke op.
Vi er glade for, som vi netop også påpeger er utrolig vigtigt, at politiet har alle tænkelige ressourcer til at beskytte og bakke op om beslutningen om at sige fra, når nogen vælger at stå frem og sige fra.
Karina Lorentzen Dehnhardt (SF), 2012-11-29:
Nu er det jo lige præcis sådan, at det ikke er fra politiledelsens mund, vi har hørt det her med, at det her er håndteret fantastisk godt.
Det havde vi faktisk fra den borger ude på Nørrebro, som kom i klemme, nemlig Jane.
Hun siger, at hun var stærkt tilfreds med politiets og kommunens indsats.
Den havde været hurtig.
Hun havde følt sig hørt, hun havde følt sig set.
Der blev reageret.
Og hendes gerningsmand er nu faktisk også blevet stillet til ansvar for det.
Så det her har ikke noget at gøre med, at politiledelsen bare siger, at der ikke er noget problem, at man ikke vil gøre noget, og at alt er i den skønneste orden.
Jeg synes, at det her er det fremmeste eksempel på, at tingene fungerer, når myndighederne spiller godt sammen, og vi har faktisk haft en borger, som er kommet godt ud af det på den anden side.
Karina Lorentzen Dehnhardt (SF), 2012-11-29:
Jamen jeg synes jo netop, at eksemplet med Jane og Café Viking viser, at systemet fungerer.
Jane har anmeldt det, og der er blevet taget hånd om det på fornemste vis – damen er glad.
Og hun var oven i købet så glad og så tilfreds med behandlingen, at hun havde overskud til at ønske for gerningsmanden, at han ikke skulle i fængsel, men have samfundstjeneste.
Jeg tror ikke, at der er noget større problem på det her område.
Vi har en undersøgelse fra brancheorganisationerne, som jo nok vil være de nærmeste til at kunne undersøge det her til bunds, og den viser, at der ikke er noget stort problem her.
Jeg er enig med Venstres ordfører i, at afpresning, når det sker, er et problem.
Det er der ikke nogen erhvervsdrivende der skal finde sig i, men jeg synes, at eksemplet viser, at når de så anmelder sager, så står myndighederne i kø for at hjælpe dem, og det sker ganske effektivt.
Og det lykkes faktisk også at få folk stillet til ansvar for de her ting.
Karsten Lauritzen (V), 2012-11-29:
Jamen der er så bare en uenighed.
Politiet efterforsker i øjeblikket mindst 11 sager om afpresning af erhvervsfolk, har justitsministeren svaret
Folketinget
Det siger noget om, at det ikke kun er Café Viking.
Og det er fint, tillykke til Jane, sagde jeg i min ordførertale, men jeg tror, at problemet er større, og jeg synes, at det er ærgerligt, at SF ikke vil være med til reelt at afdække, hvor stort et problem det her er.
Altså, så er der nogle brancheorganisationer, der har lavet en undersøgelse, hvor man har spurgt om afpresning, og der er 6 pct. af respondenterne, tror jeg, der svarer, at de på et tidspunkt har været udsat for afpresning.
Det er faktisk også ganske mange.
Jeg ved, at i hvert fald socialdemokrater i Borgerrepræsentationen har været ude at kritisere, at man ikke i større omfang vil afdække det.
Hvad kan der ske ved det?
Så vil man få yderligere sikkerhed for, hvad problemet er, og så vil man så kunne agere politisk.
Hvorfor vil SF ikke være med til det?
Karina Lorentzen Dehnhardt (SF), 2012-11-29:
Her er det netop meget omkostningsfrit i forhold til at kunne anmelde noget.
Så jeg tror sådan set – selvfølgelig skal man være varsom med at konkludere endeligt – at vi godt med rimelig sandsynlighed kan konkludere, at der ikke er noget kæmpestort problem på dette område.
Der er et lillebitte problem, og det er skam alvorligt nok.
Jeg synes faktisk, at der ikke er et behov for, at vi tager yderligere drøftelser af det her.
Jane var meget tilfreds, da vi sammen med Retsudvalget var på besøg.
Hun var rigtig glad for politiets og kommunens håndtering.
Så det viser jo bare, at systemet fungerer.
Vi ved jo godt, at disse bander kaster sig over alt, hvad der kan tjenes penge på, hvad enten det så er prostitution, afpresning, vold, eller hvad det nu kan være.
Det er mangespektret i forhold til, hvad man gerne vil tjene pengene på.
Men det synes jeg sådan set også vi har meget godt fat om.
Der er gjort ualmindelig mange indsatser, både i vores regeringsperiode og i den tidligere regerings periode, som lige præcis tager hånd om det her problem med bander.
Så der tror jeg sådan set at vi er meget godt kørende.
Jeg vil ikke anfægte, at det her er et problem, for det synes jeg faktisk det er.
Jeg mener ikke, at der er nogen erhvervsdrivende, der skal finde sig i at blive afpresset.
Og det synes jeg egentlig er tilfredsstillende.
Morten Bødskov (S), 2012-11-29:
Jeg har ikke kendskab til de enkelte sager, som der er læst op, i detaljer, men altså min generelle og vores velsagtens fælles generelle viden om rocker- og bandemedlemmer og grupperingernes kreativitet ud i det kriminelle miljø er vel den, at de er rimelig kreative, så det kan da bestemt ikke afvises, at der er nogle, der står bag det her.
Men altså, min pointe er bare den, at uanset hvem der står bag, så er indsaten målrettet og prompte, og den skal komme kontant, og jeg synes jo, at i det konkrete eksempel med den afpresning, som har fundet sted i forbindelse med Café Viking, så har det også vist sig, at indsatsen rent faktisk har virket, i og med at man har fundet frem til ham, må man forstå, som stod bag.
Martin Henriksen (DF), 2012-11-29:
Jeg synes altså, at det er ærgerligt, at en politisk drøftelse, der tager sit udgangspunkt i, at erhvervsdrivende bliver afpresset af bander og andre mennesker ulovligt, lige pludselig skal til at være en konkurrence om, hvem der har mest tillid eller mistillid til politiet.
Det er jo slet ikke det, debatten handler om.
Og jeg synes ærlig talt, at det er ret afslørende for hr. Ole Hækkerup, at han forsøger at få debatten til at handle om, hvem der har mest tillid eller mistillid til politiet.
Altså, er det en konkurrence?
Jeg tror da, at de fleste partier herinde har stor tillid til de politifolk, især til de menige politibetjente, som gør en fremragende indsats for at hjælpe borgerne.
Og det faktum, at Dansk Folkeparti er med i en 4-årig politiaftale, gør jo ikke, at Dansk Folkeparti i de 4 år, hvor den aftale løber, ikke har tænkt sig at diskutere, hvordan vi kan gøre det bedre.
Det ville da være meget, meget mærkeligt.
Men altså, det ville betyde, at så kunne vi alle sammen tage tidligt hjem hver dag, og det kan selvfølgelig være, at der er nogen, der ønsker det.
Men undskyld mig, det ville være en mærkelig måde at drive politik på.
Ole Hækkerup (S), 2012-11-29:
Dansk Folkeparti er med i aftalen om politiet og anklagemyndighedens økonomi, en 4-årig aftale med regeringspartierne, Venstre og De Konservative.
Det er her, vi har aftalt, hvilken indsats der skal laves mod bander, mod rockere.
Vi opretter en ny taskforce osv. for netop at skærpe indsatsen.
På den baggrund led jeg af den opfattelse, at både hr. Martin Henriksens parti og mit parti bakker politiet op.
Så spørger jeg bare: Hvad er det egentlig, hr. Martin Henriksen mener med, at der står, at indsatsen mod bander og andre kriminelle er utilstrækkelig?
Det er meget svært at læse som andet end for det første, at man ikke bakker op om politiet, og for det andet, at man selv, fordi man har indgået forlig, har ansvar for den indsats, politiet yder.
Martin Henriksen (DF), 2012-11-29:
Jeg mener, at man selvfølgelig kan gøre mere.
Herunder kan politiet også løbende blive bedre til at gøre mere for at finde frem til de bagmænd, for at finde frem til dem, der står for det her.
Jeg synes ærlig talt, at det ville være mærkeligt, hvis jeg fra Folketingets talerstol skulle stå og sige, at der ikke kan gøres mere, og at alt, hvad der bliver gjort på det her område, er fuldt ud tilstrækkeligt.
Det mener jeg faktisk ville være forkert.
Jeg kan jo godt, samtidig med at jeg har det synspunkt, også stå på mål for et synspunkt, der går på, at vi sådan set har tillid til, at politiet gør rigtig meget, at politiet selvfølgelig gør, hvad de kan, men det fratager jo ikke os det politiske ansvar.
Det fratager ikke justitsministeren det politiske ansvar eller hr. Ole Hækkerup det politiske ansvar.
For vi skal da hele tiden presse på.
Vi siger f.eks. i vores forslag til vedtagelse, at vi ønsker en undersøgelse, som også går ind og kigger på, hvilke skyggetal der er på området, for jeg tror ikke, at alle de sager, der er om afpresning og beskyttelsespenge, kommer frem i lyset.
Det er der, hvor det politiske ansvar kommer ind, og det er der, hvor jeg mener at hr. Ole Hækkerup sammen justitsministeren svigter sit politiske ansvar.
Ole Hækkerup (S), 2012-11-29:
Jeg har kigget på det forslag til vedtagelse, som bl.a. hr. Martin Henriksen står bag, og jeg kan i det læse: »Folketinget konstaterer, at indsatsen mod bander og andre kriminelle, der afpresser erhvervsdrivende, er utilstrækkelig.«
Vi er jo enige om, at det i vid udstrækning er politiet, der står for den indsats.
Hvem ellers? kunne man sige.
Det er et retssamfund.
Nu skal jeg bare forstå det rigtigt.
Mener Dansk Folkeparti, at politiets indsats er utilstrækkelig?